[{"text_idx": "#000001", "text": "Hiljuti meie raamatupoodidesse jo\u0303udnud Rose Lagercrantzi \u201eMinu o\u0303nnelik elu\u201d (Rootsis ilmus raamat 2010. aastal) to\u0303mbab lettidel ta\u0308helepanu juba oma ebahariliku ja intrigeeriva pealkirjaga \u2013 kes meist ei tahaks olla o\u0303nnelik vo\u0303i va\u0308hemalt teada, milline on o\u0303nnelik elu. Eva Erikssoni kaanepilt kustutab o\u0303ige kiirelt eneseabiraamatute otsijate lootused. Pildil on kaks vahvat va\u0308ikest tu\u0308drukut, ta\u0308is u\u0308levoolavat ro\u0303o\u0303mu ja u\u0308htekuuluvustunnet, hallis su\u0308gissombuses ilmas lompides tantsimas."}, {"text_idx": "#000003", "text": "Varsti on Dora o\u0303nnelikum kui kunagi varem \u2013 ta leiab endale so\u0303bra. Ella Fridale meeldivad peaaegu ko\u0303ik samad asjad mis Doralegi. Koolis istutakse u\u0308hes pingis, kahekesi kiigutakse ja su\u0308u\u0308akse vahetundidel, veedetakse aega peale kooli. Dora saab teada, mida ta\u0308hendab, kui sul on parim so\u0303ber. Ja tu\u0308druk on o\u0303nnelik."}, {"text_idx": "#000004", "text": "U\u0308hel pa\u0308eval aga selgub, et Ella Frida peab kolima ja Dora tunneb end koolis u\u0308ksikuna, ta muutub tigedaks ja kurjaks. Isa ostab Dorale lohutuseks lemmikloomad, merisead, kes aitavad ku\u0308ll tu\u0308druku igatsust leevendada, kuid Dora ei tunneb, et ta ei ole hingepo\u0303hjani o\u0303nnelik ja rahul. Peagi leiab ta ka koolist kaaslasi, kellega ma\u0308ngida, kuid leitud so\u0303bradki ei kustuta ta hingest kripeldust su\u0308dameso\u0303bra ja\u0308rele."}, {"text_idx": "#000005", "text": "\u201eMinu o\u0303nnelik elu\u201d tegeleb ku\u0308simustega, kuidas tulla toime kaotustega ning u\u0308letada igatsus ja kurbus, mida teha, et kergemalt u\u0308le elada hetked, mida o\u0303nnelike sekka arvata ei saa, kuidas vaatamata tagasilo\u0308o\u0308kidele saada hakkama ja nautida elu. Raamat on tulvil optimismi ja elujaatust. Kirjanik leiab, et ku\u0308llap on meist igau\u0308hel asju, mille pa\u0308rast o\u0303nnelik olla isegi siis, kui meie elus pole need ko\u0303ige ro\u0303o\u0303msamad ajad."}, {"text_idx": "#000006", "text": "Rose Lagercrantz, kes on avaldanud rohkelt teoseid nii ta\u0308iskasvanutele kui lastele, tuli kirjandusse juba 1973. aastal. Tema loomingut on autasustatud Astrid Lindgreni preemia (Astrid Lindgren-priset) jt mainekate rootsi kirjandusauhindadega. Eesti keeles on Rose Lagerkranzilt varem ilmunud \u201ePikk-pikk teekond\u201d (1995, ek 1996, Ilon Wiklandi ma\u0308lestuste po\u0303hjal ja illustratsioonidega)."}, {"text_idx": "#000007", "text": "Raamatu \u201eMinu o\u0303nnelik elu\u201d on illustreerinud kirjaniku kauaaegne koosto\u0308o\u0308partner ja so\u0303ber Eva Eriksson, kelle lustakad ja tundeku\u0308llased pildid on eesti lastele tuttavad ka Ulf Nilssoni raamatust \u201eVanaema raha\u201d."}]